Trei persoane au fost ucise în tulburările din Noua Caledonie, a anunțat un oficial, în timp ce revoltele au continuat, iar magazinele și școlile au rămas închise miercuri, după ce Adunarea Națională a Franței a aprobat modificări ale regulilor de vot în insula din Pacific, potrivit Mediafax.
Nouvelle-Calédonie: un mort par balle lors d’une deuxième nuit d’émeutes à Nouméa pic.twitter.com/ZHpcxl2bGj
— BFMTV (@BFMTV) May 15, 2024
Cei trei morți erau tineri indigeni kanak, a declarat purtătorul de cuvânt al președintelui Noii Caledonii, Louis Mapou, citat de Reuters. El a precizat că informațiile au fost furnizate de poliție.
Revoltele au izbucnit săptămâna aceasta înainte ca legislatorii de la Paris să voteze un proiect de lege care să permită rezidenților francezi care locuiesc în Noua Caledonie de 10 ani să voteze la alegerile provinciale - o măsură de care unii lideri locali se tem că va dilua votul kanak.
Președintele francez Emmanuel Macron și președintele Noii Caledonii, Louis Mapou, au făcut apel la calm și la dialog.
Oficialii francezi au declarat că o persoană a fost găsită împușcată mortal într-o zonă industrială, Înaltul Comisar Louis le Franc afirmând că nu polițiștii au fost cei care au tras, ci „cineva care probabil se apăra”.
Guvernul francez a declarat că modificarea regulilor de vot, pe care legislatorii au susținut-o cu 351 de voturi pentru și 153 împotrivă, era necesară pentru ca alegerile să fie democratice pe teritoriul țării.
Macron s-a oferit să medieze un dialog între taberele pro și contra independenței din Noua Caledonie înainte ca un congres special al celor două camere ale parlamentului să aprobe proiectul de lege. Principala grupare politică pro-independență, Front de Liberation Nationale Kanak et Socialiste (FLNKS), a declarat miercuri că va accepta oferta de dialog a lui Macron și că este dispusă să lucreze pentru un acord „care să permită Noii Caledonii să își urmeze calea spre emancipare”.